Tytärtään etsinyt äiti onnistui jäljittämään lapsensa liian myöhään viime uutenavuotena Turussa. Bileisiin karannut tyttö oli jo raiskattu.

Äiti huolestui, kun hän ei tavoittanut 14-vuotiasta tytärtään koko iltana kännykällä. Hän lähti etsimään lastaan kaupungilta. Tyttären ystäviltä kyselemällä äiti löysi vihdoin juhlapaikan osoitteen.

Hiljaisessa asunnossa vastassa olivat vain tytär ja tuntematon nuorukainen. Äiti huomasi, että nuori mies vaikutti kovin hermostuneelta.

Nuorten uudenvuodenbileet olivat päättyneet, kun yksi sun toinen nuori huomasi tavaroidensa kadonneen. Juhlaväen riidellessä asiasta asunnossa asuva poika päätti lopettaa juhlat.

Koska joku oli ilmeisesti varastanut myös tytön bussikortin ja rahat, tämä ei tiennyt, millä mennä kotiin. 18-vuotias nuorukainen riensi avuksi ja lupasi lainata bussirahan.

Kaverit yrittivät uhkailla hiljaiseksi

Varsinais-Suomen käräjäoikeudessa tyttö kertoi 18-vuotiaan yrittäneen lähennellä häntä jo aiemmin illalla. Silloin tyttö oli ehtinyt livahtaa nopeasti muiden seuraan.

Jatkuu mainoksen jälkeen Mainos päättyy

Porukan tehdessä lähtöä tyttö pelkäsi jäävänsä kahden 18-vuotiaan kanssa ja pyysi muita odottamaan, mitä nämä eivät tehneet. 18-vuotias raiskasi tytön tämän vastusteluista huolimatta.

Tilanne oli juuri ohi, kun tytön äiti saapui asunnolle. Tyttö kykeni kertomaan tapahtumista vasta automatkalla kotiin.

Oikeudessa 18-vuotias kiisti syyllistyneensä rikokseen. Miehen mukaan teinityttö oli vaatinut sukupuoliyhteyttä hänen kanssaan. Mies myös väitti luulleensa, että tyttö on täyttänyt jo 16 vuotta.

Varsinais-Suomen käräjäoikeus ei miehen moneen kertaan muuttuneita tarinoita uskonut. Miehen kaverien todistuksia oikeus piti yhtä arvottomina. Kaverit olivat yrittäneet tapahtuman jälkeen uhkailla uhrin vaikenemaan asiasta.

Oikeus tuomitsi 18-vuotiaan raiskauksesta ja törkeästä lapsen seksuaalisesta hyväksikäytöstä vuoden ehdottomaan vankeusrangaistukseen. Rangaistusta alensi miehelle maaliskuun lopussa tuomittu lähes 5,5 vuoden vankeusrangaistus, jonka tämä sai muun muassa kahdesta törkeästä ryöstöstä.

Mies määrättiin maksamaan uhrilleen 12 000 euroa korvauksia kärsimyksistä.



TS–REBEKKA HÄRKÖNEN